Source: http://epey.ee/index.php?page=141&action=article&article_id=116
Timestamp: 2018-06-23 21:35:05+00:00
Document Index: 3777032

Matched Legal Cases: ['§ 502', '§ 502', '§ 502', '§ 502', '§502', '§ 51', '§ 37', '§502', '§ 502', '§ 502', '§ 502']

EPE tõstatas küsimuse TKE töös
EPE tõstatas küsimuse Tervishoiuteenuste Kvaliteedi Ekspertkomisjoni töös
23. juulil 2014 saatis EPE Sotsiaalministeeriumile märgukirja juhtumitest, kus Tervishoiuteenuste Kvaliteedi Ekspertkomisjon on jätnud patsiendi avalduse menetlusse võtmata. vt kirja sisu alt
2. septembril 2014 saatis Sotsiaalministeerium EPE-le järgmise sisuga kirja: "Olete saatnud Sotsiaalministeeriumile märgukirja, milles teete ettepaneku muuta TTKS-i § 502 lõike 3 punkti 2 ning tunnistada kehtetuks TTKS-i § 502 lõike 3 punkt 3, mis välistab patsiendile ravikvaliteedi hinnangu andmise asjas, milles toimub kohtuvaidlus ning mille vaidluse esemeks on ravikvaliteet. Teatame Teile oma vastuse viibimisest, kuna vajame probleemi analüüsimiseks ja seisukoha kujundamiseks pikemat tähtaega. Saadame Teile vastuse 30. septembriks 2014. a."
3. oktoobril 2014 saatis Sotsiaalministeerium EPE märgukirjale lõpliku vastuse, millest nähtub, et vaatamata võetud ajapikendusele ei saanud ministeerium EPE esitatud küsimusest aru. vt kirja vastust allolevalt lingilt
Lugupeetud Sotsiaalministeerium
Lugupeetud Tervishoiuteenuste kvaliteedi ekspertkomisjon
15027 Tallinn 23.juuli 2014. a
Märgukirja esitaja: Elvis Veidrik
Kontaktaadress: Eesti Patsientide Esindusühing; Kaupmehe 14, 10114 Tallinn
Kontaktid: e-post elvis@epey.ee; tel 656 6429
Kvaliteetne tervishoiuteenus peab vastama selle teenuse osutamise ajal kehtivatele nõuetele, seal hulgas kutse- ja erialastele nõuetele ning kaasaja arstiteaduse üldisele tasemele, olemasolevatele ressurssidele ning patsiendi tervise seisundi vajadustele ja rahulolule (http://www.sm.ee/tegevus/tervis/tervishoid-ja-ravimid/tervishoiuteenuste-kvaliteet-ja-jarelevalve.html). Tervishoiuteenuste korraldamise seaduse (TTKS) § 502 lg 1 alusel on Tervishoiuteenuste kvaliteedi ekspertkomisjon (TKE) nõuandev komisjon, mille eesmärk on patsiendile osutatud tervishoiuteenuse kvaliteedile hinnangu andmine ning hinnangust tulenevalt Terviseametile, Eesti Haigekassale ja tervishoiuteenuse osutajatele ettepanekute tegemine. Vastavalt TTKS § 502 lg 3 p 2 ja 3 keeldub TKE avalduse menetlemisest, kui samas asjas on olemas jõustunud kohtuotsus või samas ajas toimub kohtumenetlus.
Eesti Patsientide Esindusühinguni (EPE) on jõudnud mitmed kliendijuhtumeid, kus TKE on TTKS §502 lg 3 p 2 meelevaldselt kohaldanud ning jätnud patsiendi esitatud avalduse menetlemata põhjusel, et isikuga seoses on toimunud või on pooleli kohtumenetlus, mille vaidluse esemeks ei ole osutatud tervishoiuteenuse kvaliteet. EPE hinnangul ei ole õiguspärane olukord, mil TKE keeldub arvamuse andmisest nt tahtest olenematu ravi kohaldamise menetlusele põhjendusega, et antud asjas on jõustunud kohtuotsus, kui vastava kohtumenetluse esemeks ei ole osutatud tahtest olenematu ravi kvaliteet.
Tulenevalt juriidilisest määratlusest ei ole TKE otsused Haldusmenetluse seaduse § 51 mõttes käsitletavad kui haldusaktid, vaid kui haldustoimingud (Tallinna Ringkonnakohus, otsus nr 3-13-2251). Sellest lähtuvalt puudub ka võimalus taotleda Halduskohtumenetluse seadustiku § 37 lg 2 p 1 alusel nende tühistamist. Järelikult on TKE otsus kohtu jaoks kui eksperthinnang, mida vaidluspool võiks esitada mõne fakti tõendamiseks või ümberlükkamiseks.
TTKS §502 lg 3 p 3 välistab TKE õiguse anda hinnangut juhul, kui samas asjas toimub kohtumenetlus, mille sisuks on osutatud tervishoiuteenuse kvaliteet. Antud säte ei saavuta oma eesmärki, kuna TKE on riiklikult tunnustatud tervishoiuteenuse kvaliteedi määraja ning tema otsus on kohtus tõendiks. EPE leiab, et kui vaidluspool soovib kohtumenetluse käigus, mille vaidluse esemeks on osutatud tervishoiuteenus, saada ekspertarvamust/eriteadmistega isiku arvamust , peaks ja võiks tal olla täielik õigus see saada muuhulgas ka TKE-st.
Seadused peavad olema selged ja üheselt mõistetavad, mistõttu tuleb õigusaktid koostada võimalikult lihtsas keeles, selgelt ja täpselt. Samuti tuleb seaduseid sõnastades arvestada sihtgrupiga, kellele seadused on adresseeritud.
Lähtudes eeltoodust ja tuginedes kliendijuhtumitele on selge, et TKE § 502 lg 3 p 2 ja 3 ei saavuta oma eesmärki. Lähtudes asjaolust, et Sotsiaalministeeriumi ja TKE pädevusse kuulub vastava valdkonna arendamine teeb EPE ettepaneku:
1.Kohaldada TTKS § 502 lg 3 p 2 patsientide avalduste menetlemisel vaid juhul kui antud asjas on olemas jõustunud kohtuotsus, mille vaidluse esemeks on olnud osutatud tervishoiuteenuse kvaliteet.
2.Tühistada TTKS § 502 lg 3 p 3, mis välistab patsiendile ravikvaliteedi hinnangu andmise asjas, milles toimub kohtuvaidlus ning mille vaidluse esemeks on ravikvaliteet.
Elvis Veidrik
Märkus: Esimeses lõigus märgitud viidet Sotsiaalministeeriumi kodulehel ei ole võimalik enam avada, sest minisfteeriumil on uus koduleht.
28. oktoobril 2014 ei olnud võimalik dokumenti SoM uuelt kodulehelt leida ja seda ka erinevaid otsingusõnu kasutades.
Vt. 2. septembri 2014 vastust Sotsiaalministeeriumilt
2014. 3. okt. - SOM vastuskiri TKE kohta